Ego Guillemus Dei gratia abbas Corbiniaci, notum facio tam presentibus quam futuris, quia Hugo de sancto Nazario, laude et assensu Petronille uxoris sue, invadiavit in presentia mea, coram testibus idoneis, Hugoni Tuebuef fratri meo, unam domum que est Corbiniaci, pro IIIIor libris giemensium. Invadiavit etiam eidem olcham et petiam terre que fuit in territorio Marigniaci et duas culcitras atque duo pulvinaria pro LXta solidis giemensium, tali modo quod H. de sancto Nazario unam de istis gageriis sine altera cum voluerit redimere potuerit, si nummos reddet in valore quo erant quando gagerie fuerunt facte. Tunc namque valebant L et VI solidi giemensium argenti marcam trecensem. Ne autem aliquod litigium vel controversia in posterum ex hoc inter predictos H. Tuebuef et H. de sancto Nazario oriatur, ad utriusque preces, hoc scriptum inde fieri et sigilli nostri munimine roborari diligenter curavimus. Testes sunt: Petrus sacrista, Ascherius monachus, Hugo de Aliri, Robertus miles de Davaun, Petrus pistellus de Moncellis.